Uikala metsalahing. 4. augustil korraldasid hävituspataljonlased koos miilitsameestega (umbes 400 meest) suurhaarangu Uikala metsavendade laagrile. Varahommikul kell 7.30 kostus Uikala küla poolt laagrisse koerte haukumine ja üksik püssipauk. Sellele järgnes kogu küla ulatuses (umbes 2,5 km laiuselt) tihe püssituli ja kuulipilduja ragin. Laagris oli veebel L. Mehu 30 meest, relvi vaid 14. Sellal elasid Uikala metsavennad rahulikku laagrielu. Ja nii juhtuski, et kuna laagrivalve puudus, olid haarajad äkki laagriplatsil. Metsavennad said tekkinud möllus põgenema. Tulevahetuses oli kaotusi mõlemal poolel. Metsavendadest langes 5 meest: Meinhard Albi, Karl-Arnuld Naur Toila asundusest ja Arnold Simm Jõhvi vallast. Samuti langes haarangul kaks eesti sõdurit - Kaljo Urke (Urk) ja August (Eduard) Ait. Langenud olid paljajalu, kehad täägiga läbi torgitud ja näod püssikabaga lömastatud. Haavatuna jäi hävituspataljonlaste kätte Valentin Siirak Kohtla vallast Kukruselt, kes hiljem täägiga surmati. Imekombel pääses haarangus metsavend A. Mikiver (teistel andmetel A. Vilk) Kukruselt. Haarajate eest suure paksu kuuse otsa ronides pillas ta käest vintpüssi. Relva järele minna polnud tal enam aega, sest haarajate ahelik oli jõudnud kuuse lähedale. Õnneks relva puu all ei märgatud ja metsavend pääses üle noatera eluga. Metsavendade laager rüüstati. Mida kaasa ei jõutud viia, põletati laagriplatsil. Hävituspataljonlastel oli kümmekond langenut. K.-A. Naur on maetud Toila kalmistule.